Kõigepealt palju õnne Eestile Euroopa Komisjoni sõnumi puhul!    Nädalavahetusel naasesin kodumaale Šveitsis St Gallenis toimunud sümpoosionilt. Esinejad varieerusid poliitikutest tippjuhtide ja ettevõtjateni. Suurkujusid oli  tõesti palju - Goldman Sachsi asepresident Londonist lord Griffiths, Deutsche Banki juhatuse esimees dr. Josef Ackermann, autotöösturite perekonna esindajast Robert Peugeot, Vatikanist Püha Benedictuse Kloostri ülem dr. Notker Wolf, Araabia Ühendemiraatide väliskaubandusminister (esimene portfelliga naine AÜE-s) Shikha Lubna bint Khalid Al Qasimi ja paljud teised.    Tegemist oli juba 40. järjestikkuse aastaga, kui St Gallenisse kutsuti maailma noorem põlvkond (tuleviku liidreid) kohtuma tänaste  liidritega. Eelmisel aastal muide, esines seal ka meie president Ilves, keda meenutati hea sõnaga nii mõtete kui ka suurepärase keeleoskuse poolest. Kokku oli nüüd toodud siis 100 nooremat ettevõtjat, sotsiaalset ettevõtjat või muidu oma tegevusega silma paistnud inimest, 100 tudengit konkursi alusel. Tudengid olid samuti aukartust äratavad - parimad parimatest ülikoolidest üle maailma. Tore oli see, et kokku kahesajast inimesest üle maailma oli kolm eestlast. Minul oli au olla ainus ettevõtja Eestist, kes  oli tulevikuettevõtjana korraldajatele silma jäänud ja lisaks veel kaks noormeest olid eestlased, kes õppimas välisülikoolides - Siim Esko, kes teeb oma magistrikraadi Copenhagen Business Schoolis ning Deniss Rutseikov, kes magistrikraadi tegemas Norwegian School of Managmentis. Osalejate seas kõlas kommentaar, et kui arvestada per capita suhet, siis olid eestlased kõige paremini esindatud rahvus. Nagu Siim Esko oma blogis tabavalt ütles: "See tähendab et 0,02% maailma rahvastiku esindajatest moodustasid  tulevaste liidrite hulgast 1,5%. Vot see annab lootust Eesti tuleviku jaoks."    Enne, kui põnevamate teemade juurde lähen, siis mainin veel juurde, et lisaks kõrgele esindatusele oli Eesti ka kõrge tähelepanu all. Nimelt, kui BBC saatejuht Peter Day kutsus saate lindistuse ajaks 10 inimest esiritta, et neid debatti kaasata publiku seast esimese päeva mulje põhjal, siis olid kolm kümnest eestlased! See tõsiasi tegi meile tõeliselt nalja. Lisaks sai auditooriumi seas aset leidnud aruteludes vaieldud  rootslastega küsimuses, kas Skype on siis Eestist või Rootsist. Eesti jäi siiski peale ning mitmed esinejad nagu juba mainitud BBC saatejuht Peter Day ja suurettevõtja Dr. Bert W. M. Twaalfhoven olid samuti arvamusel, et jäägu see Skype siiski Eestist tulnud heaks ideeks.